Himarë

Himarë (alb. definiittimuoto Himara, kreik. Χειμάρρα, Chimarra) on kaupunki ja samannimisen kunnan keskus Vlorën maakunnassa Albaniassa. Se sijaitsee Çikavuorten juurella Joonianmeren Spilenlahden rannalla. Vuoden 2023 väestönlaskennan mukaan kunnassa oli 8 328 asukasta, joista 3 901 asui Himarën hallintoyksikössä. Himarë koostuu kahdesta osasta. Vanha Himarë sijaitsee kukkulalla muinaisen linnoituksen luona ja etupäässä toisen maailmansodan jälkeen rakennettu Spile sen alapuolella Joonianmeren rannalla. Himarë on samannimisen historiallisen maakunnan keskus. Sen asukkaat ovat etupäässä kreikkalaisia. Epeirokseen kuulunut linnoitus on pystytetty 300-luvulla eaa. ja rakennettu uudelleen keisari Justinianus I:n aikana. Himarëssa oli piispanistuin ainakin 700-luvulta lähtien. Paikkakunta oli Osmanivaltakunnan aikana pieni hallintokeskus, jossa tapahtui useita kapinoita. Rannikolle laajentuneesta Himarësta tuli kaupunki vuonna 1965. Siellä oli pieni satama ja elintarviketeollisuutta. Kommunistivallan kaatumisen jälkeen tuotantolaitokset ja hedelmätarhat hylättiin ja kaksi kolmasosaa asukkaista muutti pois, pääosin Kreikkaan. Osa öljynpuristamoista on sittemmin avattu uudelleen ja hedelmätarhoja on kunnostettu. Kaupunki on kesäisin vilkas matkailukeskus. Himarën kunta rajoittuu luoteessa Vlorën ja Selenicën, koillisessa Gjirokastërin ja kaakossa Delvinën ja Sarandën kuntiin. Kunta jakautuu Himarën, Horë-Vranishtin ja Lukovën hallintoyksiköihin. Himarën kaupungin lisäksi siihen kuuluu 24 kylää. Lähteet Aiheesta muualla Kunnan sivusto